Apple advarer imod første porno app på iPhone

Den europæiske Digital Markets Act (DMA) har gjort det muligt for brugere at downloade apps uden om Apples officielle App Store, og det har nu ført til lanceringen af den første hardcore porno-app til iPhone. Applikationen, kaldet “Hot Tub”, er blevet tilgængelig via den alternative markedsplads AltStore.

AltStore, som er finansieret af Epic Games, distribuerer allerede det populære børnespil Fortnite. Nu er samme markedsplads også vært for indhold, som Apple tidligere har forhindret i sin App Store på grund af virksomhedens retningslinjer for brugerbeskyttelse.

Apple er “dybt bekymrede”

Apple har tidligere kritiseret DMA skarpt, og udtrykt bekymring for brugernes sikkerhed. Det gør de også i forbindelse med den nye Hot Tub porno app. I en officiel udtalelse lyder det fra Apple:

“Vi er dybt bekymrede over de sikkerhedsrisici, som hardcore porno-apps af denne type skaber for EU-brugere, især børn. Denne app og lignende vil underminere forbrugernes tillid til vores økosystem, som vi har arbejdet i mere end et årti på at gøre til det bedste i verden. I modsætning til de falske udsagn fra markedspladsens udviklere godkender vi bestemt ikke denne app og ville aldrig tilbyde den i vores App Store. Sandheden er, at vi er forpligtede af Europa-Kommissionen til at tillade dens distribution gennem markedspladsoperatører som AltStore og Epic, som muligvis ikke deler vores bekymringer om brugersikkerhed.”

Apple har tidligere advaret om, at DMA’s krav om alternative markedspladser ville kunne åbne for apps, der indeholder svindel, misbrug eller skadeligt indhold, hvilket Apple altså mener at porno er. (Hvad de så mener om, at stort set alle bare kan skrive en webadresse ind i en browser på iOS og tilgå porno, noget der kræver betydeligt mindre end at installere en app, melder historien ikke noget om.)

Denne udvikling kan skabe yderligere spændinger mellem Apple og EU, da Apple ser DMA som en tvangsmæssig åbning af sit økosystem, mens EU-kommissionen argumenterer for, at forbrugerne bør have friheden til at installere software fra alternative kilder. Apple har tidligere udtrykt bekymring over, at apps fra tredjepartsmarkedspladser kan have lavere sikkerhedsstandarder og udsætte brugerne for potentielle risici. Med den aktuelle situation vil debatten om reguleringen af digitale markedspladser uden tvivl intensiveres i de kommende måneder.

Apple advarer imod første porno app på iPhone